 1  In infirmitoriis dicatur communiter in audientia officium defunctorum, et illi qui circa defunctum in ecclesia vigilant, vigilias Beatae Mariae simul cantent.  2  Moniales nostri Ordinis si excommunicatae fuerint, a patre abbate debent absolvi, vel ab alio cui ipse super hoc commiserit vices suas.  3  Sententiae falsariorum addatur, quod si falsarius inventus fuerit alias fugitivus, si capi potuerit, in domo de qua fuit, carceri mancipetur.  4  Qui monachos quacumque de causa miserit vel conversos, vecturas eis tradat, si voluerit ut equitent ; alioquin pedes eant, et nullus eis vecturas tradere teneatur, nisi forte aliquis pro negotiis domus suae vel Ordinis missus fuerit, et in via defecerit, vel mortuus fuerit equus suus.  5  Festum dedicationis quando suo die fieri non potuerit, transferatur.  6  Quoniam multae domus in Ordine in multis terris et specialiter in regno Franciae multis debitis sunt oppressae, et de necessitate ac debito caritatis est omnes illas quae se habent aliquanto melius vel minus male, oppressarum onera supportare, statuitur ut nullus in dicto regno recipiatur hoc anno, nisi sit persona multum utilis, quae non possit sine gravi damno vel scandalo recusari. Illud statutum teneatur ubique in domibus quae ultra summam seu valorem centum marcharum ad pondus Trecense fuerint obligatae, et quia Ordinis reformatio pertinet specialiter ad abbates, caveant ipsi quantum potuerint, subire causas et negotia saecularium personarum, et in domibus suis sint magis assidui, ut eorum exemplo ab evagationis dissolutione coerceantur tam monachi quam conversi, sicut hactenus fecisse noscuntur, ea non audeant attentare, a quibus abbates viderint abstinere.  7  Specialiter autem statuitur ut cellerarius et alii officiales cum paucioribus expensis et equitaturis, quam potuerint sua officia exequantur.  8  Nomen Domini Papae, videlicet Gregorius in missalibus scribatur, et in *Memento* nominetur.  9  Commemoratio de S. Barbara per totum Ordinem XVII° kalendas januarii in perpetuum fiat. Collecta : *Omnipotens sempiterne Deus, qui infirma mundi.*  10  Anniversarium beatae recordationis Domini Papae Honorii, decimo quinto kalendas aprilis per totum Ordinem fiat, et missa pro eo solemniter dicatur in conventu.  11  De felicis vero memoriae Philippo Francorum et Richardi Angliae regibus, fiat idem diebus olim in diffinitionibus assignatis, et pro ipsis celebrent universi.  12  Petitio domini regis Franciae de anniversario piae recordationis Ludovici patris eius septimo idus novembris per totum Ordinem, sicut de bonae memoriae Philippo patre ipsius Ludovici faciendo, exauditur. Cum vero illustrem reginam matrem istius regis obire contigerit, isti associetur anniversario.  13  Abbas de Gondonio qui rem litigiosam transtulit in personam saecularem in qua domus de Villa longa dicitur ius habere, sex diebus sit in levi culpa, duobus eorum in pane et aqua. Causa vero eorum super grangia de Garrigua committitur de Borbona et de Fonte frigido abbatibus, pace vel iudicio terminanda, et quid inde, etc.  14  De abbatia monialium novae domus prope Sanctum Desiderium associanda Ordini, committitur de Igniaco, de Bulencuria et de Qualida abbatibus, qui compositione facta inter ipsas et vicinas Ordinis abbatias, faciant quod viderint faciendum ; compositio vero facta inter ipsas moniales et domum de Tribus Fontibus confirmatur.  15  De patre abbate de Sity, qui propter turpem infamiam bis, ut dicitur, de prioratu fuit depositus, et postea promotus est in abbatem, committitur de Sancta Cruce in Austria et de Campoliliorum abbatibus, qui diligenter inquirant rei veritatem, et si vera esse invenerint quae dicuntur, eum deponant, auctoritate Capituli generalis.  16  Frater Bernardus quondam abbas de Dalone, qui iniuste voluit procurare confusionem successori suo, imponens ei multa quae non potuit probare, per quae et propter quae multa turbatio facta est in Capitulo generali, committitur domino Cistercii, eius iudicio puniendus, numquam in abbatem nisi per generale Capitulum promovendus.  17  Ad preces illustrium regis et reginae Castellae, petitio viri nobilis domini Garsiae Roumae de abbatia monialium construenda, ex speciali gratia exauditur, sententia contra quam fieri videtur in suo robore permanente, ita tamen ut domus Sancti Petri de Gomer expensas quas fecit occasione concessionis sibi prius factae velit benignissime resarcire.  18  Abbas de Valle Dei qui abbatissam sine certa causa deposuit, et cum haberet abbatem de Villariis praesentem, consilium eius non requisivit, sex diebus sit in levi culpa, duobus eorum in pane et aqua, et quadraginta extra stallum ; et de cetero nec illas, nec alias moniales visitet, nonnisi de licentia Capituli generalis.  19  Abbas Casemarii et Casae novae, quibus commissum fuit ut visitaverint abbatias de Calabria, Appulia et de Sicilia, qui non renuntiaverunt Capitulo generali quid inde fecerint, tribus diebus sint in levi culpa, uno eorum in pane et aqua, et nihilominus quod hoc anno renuntiasse debuissent, sequenti anno studeant nuntiare. Abbas de Bosco Sancti Stepham hoc eis denuntiet.  20  Abbates de Tilieto et de Claravalle qui consenserunt electioni factae illius qui depositus fuerat a Capitulo generali, non expectata Capituli licentia, sex diebus sint in levi culpa duobus eorum in pane et aqua. Abbas de Colomba hoc eis denuntiet. Excessus vero illorum qui ipsum elegerunt, patri abbati committitur corrigendus.  21  Ad consilium domini Romani legati, dominus abbas Cistercii, de Firmitate, de Claravalle, de Tribus Fontibus et de Landesio abbates pro negotiis Ordinis et communibus expensis ad Curiam romanam mittuntur.  22  Abbati de Albasto et alii domui filiae eius conceditur ut faciant anniversaria regum et reginarum qui domos easdem fundaverunt.  23  Controversia quae vertitur inter abbates de Fontibus in Anglia et de Furnesio super quibusdam pasturis committitur de Gerodona et de Bethlesdene et de Bello loco abbatibus pace vel iudicio terminanda, et quid inde, etc.  24  Monachi Caroliloci qui minati sunt mortem nonno Joanni quondam abbati eiusdem loci, ultimi sint in domibus ad quas sunt missi, non reversuri nisi per Capitulum generale, nec suum ordinem habituri.  25  Monachus Joyaci qui posuit novaculam in loco abbatis sui, et adhuc incendium minatur, cum sit in saeculo, si capi potuerit, capiatur, et perpetuo carceri mancipetur ; ita tamen quod si voluerit in Ordine satisfacere de commisso, ad remotas partes mittatur, non reversurus nisi per Capitulum generale, et numquam ad ordinem nisi de licentia Capituli generalis promovendus.  26  Iniungitur abbati Fontis frigidi ut abbatissam Franchesiarum, de qua multa mala delata sunt ad audientiam Capituli generalis, deponat.  27  Abbas de Portaglon qui non venit ad Capitulum cum venire deberet, omni sexta feria sit in pane et aqua donec Cistercium se praesentet. Abbas de Scala Dei hoc ei denuntiet.  28  Sicut commissum fuit anno praeterito abbati Claraevallis ut abbatias de Hybernia per se vel suos visitaret auctoritate Capituli in plenaria potestate, ita committitur eidem ut quod bene coeptum est, dante Domino, melius consummetur.  29  De Samaria, de Buellio, de Castro Dei, de Kyrie eleison, de Viridi ligno abbates qui fuerunt de principalibus conspiratoribus in conspiratione Mellifontis, deponuntur in instanti. Abbates Sanctae Mariae Dublinensis et de Portu Sanctae Mariae hoc eis denuntient.  30  Abbatia monialium pro qua rogat dominus episcopus Olmucensis, abbati de Vuelgred committitur visitanda.  31  Abbas de Boqian qui hoc anno non venit ad Capitulum cum venire deberet, omni sexta feria sit in pane et aqua et extra stallum abbatis donec Cistercium se praesentet.  32  Conceditur a Capitulo generali ut anniversarium domini Vu[illelmus] de Bouera fiat in domo de Duncherill qui bene ditavit eam, sicut dicitur, et multis aliis monasteriis benefecit.  33  De Sancto Johanne de Tauraucha et de Alcobatia abbatibus committitur de abbatia monialium construenda a filia regis Portugaliae, qui faciant inde quod viderint faciendum et sequenti anno Capitulo generali studeant renuntiare.  34  De abbate Pontiniaci qui fecit grangiam superfluam, et nimis sumptuosam, et adhuc cum magnis sumptibus quaedam aedificat molendina, cum domus eius sit nimis debitis obligata et de ordine a reformatione domus eiusdem in temporalibus ac spiritualibus committitur domino Cistercii ut per se vel per illos quos illuc duxerit transmittendos ordinet ac disponat, sicut in tanta necessitate viderit expedire.  35  Abbatiae Montis feri dudum Ordini sociatae licet aliquando resilierit, quia modo poenitet et obedit, redditur gratia Capituli generalis ; et mandatur quod in catalogo abbatiarum in aetate viginti annorum ponatur.  36  Abbatia de Maio huc usque filia Mellifontis datur in perpetuam filiam abbatiae de Margan ob ordinis reformationem. Abbatia Vallis salutis huc usque filia Mellifontis datur eodem modo abbatiae de Fontanis in Anglia, et abbatia Geripontis huc usque filia Vallis salutis datur eodem modo abbatiae de Fontanis in Anglia. Abbatia de Surio huc usque filia de Maio eodem modo datur abbatiae de Furnesio. Abbatia de Valle Dei huc usque filia Geripontis, quia per se subsistere non valet, unitur abbatiae Sancti Salvatoris cum omnibus bonis suis. De abbatia vero Sanctae Crucis huc usque filia de Maio, statuitur ut si visitatores Capituli generalis viderint quod per se subsistere non valeat, abbatiae de Vuquchin uniatur.  37  Petitio abbatis de Vualsaxa de faciendo festo S. Joannis ante portam latinam, cum duodecim lectionibus, in domo sua, quia ecclesia eius tali fuerit insignita titulo, priusquam veniret ad Ordinem, exauditur.  38  Petitio [abbatis] Hersendeuse de faciendo anniversario in domo sua sui fundatoris, exauditur.  39  Petitio regis Scotiae de aedificanda Ordinis nostri abbatia committitur de Rievalle et de Cupro abbatibus, qui consideratis possessionibus et bonis quae dominus rex illi promisit abbatiae, si viderint quod illam abbatiam velit sufficienter dotare, concedatur eodem conventus de domo de Melros auctoritate Capituli generalis.  40  Petitio abbatis S. Petri de Aquilis de sua abbatia transmutanda committitur patri abbati et abbati de Salzeda qui faciant quod inde viderint expedire.  41  Petitio filiarum regis Legionis de abbatia monialium facienda, de Spina et de Morerola abbatibus committitur, et ipsi anno sequenti quod invenerint renuntient Capitulo generali.  42  Petitio de monialibus de Usan associandis Ordini committitur de Campililiorum et de Sancta Cruce abbatibus qui ad locum accedentes, si illae includi voluerint et habuerint unde vivant, et ipsi viderint expedire, concedant quod fuerit concedendum.  43  Petitio domini Roberti de Curtiniaco de construenda abbatia monachorum committitur de Pontiniaco, de Curia Dei et de Callovio abbatibus, qui ad locum attendant et inspiciant, et secundum quod invenerint, faciant quod noverint faciendum.  44  Petitio comitis Marchiae de construenda abbatia committitur de Castellariis, de Pinu et de Miandi abbatibus, qui ad locum accedentes diligenter inspiciant situm loci et inquirant de redditibus et possessionibus et aliis quae dictus comes se collaturum promittit, et secundum quod invenerint faciant quod viderint expedire.  45  Petitio comitis Flandriae de abbatia monialium construenda committitur de Camberon, et de Villariis abbatibus, qui diligenter inquirant si secundum Ordinis instituta construi valeat et secundum quod invenerint faciant quod viderint expedire.  46  Petitio abbatis Alcubatiae de mutanda abbatia monachorum in praedio suo, committitur de Sancto Joanne in Tarauca, de Sancto Petro de Aquilis et de Salsede abbatibus, qui accedentes ad locum diligenter inspiciant et inquirant et secundum quod invenerint faciant quod viderint expedire.  47  Item petitionem domini Romani cardinalis olim ex parte eius factam ad preces ipsius innovamus, ut videlicet audito eius obitu plenarium pro eo servitium per totum Ordinem persolvatur.  48  Petitio[nem] domini Romani cardinalis ex parte eius factam ad preces eius innovamus ut pro ipso et negocio fidei dicatur a singulis cotidie *Verba mea* et *Pater noster*, versus *Ave Maria* cum flexione genu[um], collecta *Deus auctor pacis*.  49  Item capitulum Carnotense, Suessionense et Fontis ebraudi inter familiares scribantur.  50  Abbates de Pontiniaco et Barbereio taxantur hic pro quodam defectu in visitatione.  51  Item abbas de Buxeto qui tenuit puerum in baptismo, etc.  52  Missa de Spiritu Sancto a singulis sacerdotibus pro negocio fidei dicatur. 